b'\n_START_ARTICLE_\nSk\xc3\xb8nheden og udyret (film fra 1991)\n_START_SECTION_\nHandling\n_START_PARAGRAPH_\nLigesom i Jean Cocteau-filmen hedder den kvindelige hovedperson Belle. Faderen hedder Maurice og er opfinder. De bor i en landsby i Frankrig, men Belle synes ikke, hun passer ind i landsbylivet. Hun er smuk, meget selvst\xc3\xa6ndig og viljest\xc3\xa6rk. Modsat de fleste andre i landsbyen holder hun utroligt meget af at l\xc3\xa6se. I skovene et stykke v\xc3\xa6k fra landsbyen, bor Udyret p\xc3\xa5 et forhekset slot, hvor alt inventaret og alle menneskene er blevet forvandlede. Eksempelvis er tjenere og kokkepiger blevet forvandlet til levende tepotter og lysestager, som indtager en ikke uv\xc3\xa6sentlig rolle i filmen. Denne forbandelses skyldes, at Udyret engang \xe2\x80\x93 da han endnu var menneske \xe2\x80\x93 afviste en gammel tiggerkone, der s\xc3\xa5 viste sig at v\xc3\xa6re en smuk troldkvinde. For at l\xc3\xa6re ham at elske og ikke d\xc3\xb8mme p\xc3\xa5 det ydre, forheksede hun slottet. Betingelsen for at kunne blive menneske igen var, at han f\xc3\xb8r sit 21. \xc3\xa5r m\xc3\xa5tte l\xc3\xa6re at elske og blive elsket. Hun gav ham en magisk rose, som ville visne, hvis han ikke opn\xc3\xa5ede at l\xc3\xa6re k\xc3\xa6rligheden at kende, og rosens visnen ville dermed besegle hans sk\xc3\xa6bne. I Disney-versionen findes ogs\xc3\xa5 en skurk \xe2\x80\x93 Belles bejler Gaston, en brutal og selvglad b\xc3\xb8lle, der i slutningen k\xc3\xa6mper med Udyret og n\xc3\xa6sten sl\xc3\xa5r ham ihjel, f\xc3\xb8r han selv styrter i d\xc3\xb8den fra et af slottets t\xc3\xa5rne. Herefter f\xc3\xb8lger Disney-versionen det traditionelle eventyr, hvor sk\xc3\xb8nheden Belle beder for udyrets liv. I sidste \xc3\xb8jeblik, kort f\xc3\xb8r den magiske rose endeligt visner, h\xc3\xa6ves forbandelsen, og derefter forvandles Udyret atter tilbage til den smukke prins, han engang var.'